Predkladacia správa

Informácia o 66. zasadnutí Výboru pre ľudské sídla EHK OSN sa predkladá v súlade s uznesením vlády SR č. 932/2003 úloha B.1.

V rámci záverov z 59. zasadnutia EHK  Výbor prerokoval hodnotiacu správu o stave EHK OSN a postup reformy EHK OSN. Z diskusie jednoznačne vyplynulo, že Výbor je jediným fórom v rámci regiónu EHK pre výmenu skúseností na expertnej úrovni v oblasti bývania, nehnuteľností, mestských politík a stratégií pre trvalo udržateľný rozvoj sídiel. Prostredníctvom spoločných činností a konzultácií Výbor vybudoval partnerstvá s inými medzinárodnými organizáciami a vytvoril tak podmienky pre synergické výstupy a znemožnenie prekrývaniu činností. Činnosť Výboru v navrhovaní inovatívnych spôsobov spolupráce medzi jednotlivými úrovňami verejnej správy, súkromným sektorom a nevládnymi organizáciami prispieva k ekonomickej a sociálnej stabilizácii kaukazských a stredoázijských krajín a krajín juhovýchodnej Európy. Aktivity Výboru v rámci správy katastra sa preukázali ako mimoriadne efektívne v poskytovaní sociálnych a ekonomických prínosov pre rozvoj bývania a miest. Bolo jednoznačne konštatované, že činnosť Výboru osobitne tá, zameraná na poskytovanie pomoci krajinám prostredníctvom organizovania stretnutí expertov a budovania kapacít v rámci implementácie odporúčaní z profilov krajín a zásad politík vypracovaných Výborom a pracovnou skupinou, je považovaná za dôležitú a potrebnú pre jednotlivé krajiny.
Výbor jednoznačne odporučil Komisii (EHK) zachovať tri piliere činnosti Výboru - bývanie, priestorové plánovanie a správu katastra a posilniť integráciu týchto troch sektorov. Bolo dohodnuté premenovať výbor na Výbor bývania a riadenia územia, sústrediť činnosť na vybrané úlohy a vypustiť dva programové prvky zo svojej činnosti, a to Rozvoj štatistiky ľudských sídiel a Hlavné trendy charakterizujúce rozvoj ľudských sídiel po uskutočnení 10. Konferencie o regionálnom a urbánnom výskume 22.-23.5.2006 v Slovenskej republike. 
Výbor zvážil možnosť prípravy stretnutie na najvyššej úrovni, ktorý sa má uskutočniť vo väzbe na 67. zasadnutie Výboru, ktoré sa uskutoční 18.-20.9.2006 a s cieľom určiť ďalšie smerovanie činnosti a špecifikovať témy so zohľadnením výsledku reformy EHK. 
	Na základe konzultácií s Programom OSN o ľudských sídlach (UN-HABITAT) Výbor súhlasil s úlohou aktívnej účasti na Svetovom urbánnom fóre, ktoré sa uskutoční 19.-23.6.2006 vo Vancouveri a s organizáciou sprievodných aktivít, prostredníctvom ktorých  rozšíri skúsenosti EHK OSN v oblasti implementácie politík bývania a správy nehnuteľností a o sociálnom bývaní a financovaní bývania.
	Výbor podporil práce na hlavných princípoch verejno-súkromného partnerstva v správe nehnuteľností a  zdôraznil význam ich významu vo vzťahu k iným oblastiam činnosti Výboru ako je bývanie a priestorové plánovanie.
	Výbor prijal svoj plán práce na roky 2006-2007 a súhlasil s návrhom plánu práce na roky 2008-2009.
Slovenská republika na zasadnutí prezentovala témy 10. Konferencie o regionálnom a urbánnom výskume a postup jej prípravy. 

Materiál sa predkladá na rokovanie vlády ako informácia a v súlade s čl. 10 ods. 6a Smernice na prípravu a predkladanie materiálov na rokovanie vlády SR nebol predložený na pripomienkové konanie.

	Materiál nemá finančný, ekonomický, environmentálny vplyv ani vplyv na zamestnanosť.